钦定古今图书集成/明伦汇编/氏族典/第420卷 > 《廖用贤尚友录》 > 海瑞
## 钦定古今图书集成/明伦汇编/氏族典/第420卷 > 《廖用贤尚友录》 > 海瑞

按《明外史海瑞传》，“瑞字汝贤，琼山人。举乡试入都，伏
阙上平黎策，署南平教谕，迁淳安知县。都御史鄢懋
卿行部，过供具甚薄，懋卿恚甚，属巡盐御史袁淳论
瑞。时瑞已擢嘉兴通判，坐谪兴国州判官。久之，陆光
祖为文选，擢瑞户部主事。时世宗久不视朝，专意斋
醮，瑞感愤上疏，帝怒，逮下诏狱。穆宗立，获释，复故官。”
俄改兵部。擢尚宝丞，调大理。隆庆三年以右佥都御
史巡抚应天十府。属吏惮其威墨者，多自免去。给事
中舒化论瑞迂滞，不达政体，遂改督南京粮储。将履
任，会高拱掌吏部，素衔瑞，并其职于南京户部，瑞遂
谢病归。万历十三年召为南京右佥都御史，道改南
京吏部右侍郎。十五年卒。无子，谥“忠介。”瑞生平为学，
以刚为主，因自号“刚峰。”